Մուտինուս շնային

Մուտինուս շնային (), Phallaceae ընտանիքին պատկանող սունկ, որը գրանցված է Հայաստանի Հանրապետության Կարմիր գրքում։

Նկարագրություն 
Հումուսային սապրոտրոֆ, դեկորատիվ սունկ է։ 3-40 սմ տրամագծով պտղամարմինները երիտասարդ վիճակում oվալաձև կամ ձվաձև են։ Սպիտակ պերիդիումը պատառոտվում է բլթակների։ Գլանաձև, հոծ ռեցեպտակուլը սպունգանման է։ 10-15 սմ երկարությամբ, 0,4-1 սմ հաստությամբ, նարնջադեղնավուն, նարնջագույն ոտիկը վերին մասում վերածվում է սրածայր գլխիկի։ Գլխիկը ծածկված է լորձնային ձիթապտղագույն, ցանցաձև գլեբայով և ունի տհաճ, գարշելի հոտ։ Էլիպսաձև, անգույն կամ բաց դեղին սպորները  4–5 x 1,5–2,5 մկմ են։

Տարածվածություն 
Հայաստանում հայտնաբերված է Իջևանի («Դիլիջան» ազգային պարկ), Ապարանի (Մարմարիկ գետի շրջակայք) և Սևանի («Սևան» ազգային պարկ՝ Մարտունի-Գավառ ճանապարհ) ֆլորիստիկական շրջաններում։ Ընդհանուր արեալն ընդգրկում է Եվրոպան, Հյուսիսային Ամերիկան, Հարավային Կովկասը (Վրաստան, Հայաստան)։

Էկոլոգիա 
Աճում է ծովի մակարդակից 1500-2000 մ բարձրությունների վրա, հողի տակ, լայնատերև անտառներում, հունիս-հուլիս ամիսներին։ Հանդիպում է հազվադեպ, սովորաբար խմբերով։

Պահպանություն 
Վտանգված տեսակ է։ Հայաստանում պահպանվում է «Դիլիջան» և «Սևան» ազգային պարկերի համապատասխան էկոհամակարգերի կազմում։

Ծանոթագրություններ 

Վտանգված տեսակներ
Սնկեր
Դեկորատիվ սնկեր
ՀՀ Կարմիր գրքում գրանցված սնկեր